BBL มั่นใจปีนี้สินเชื่อโต 3-5% มองแนวโน้มครึ่งปีหลังจนถึงปี 60 ยังโตต่อเนื่อง
BBL มั่นใจปีนี้สินเชื่อโต 3-5% ตามเป้า มองแนวโน้มครึ่งปีหลังจนถึงปี 60 ยังขยายตัวต่อเนื่อง รับแรงหนุนนโยบายภาครัฐ

21 ก.ย. 2559

นายชาติศิริ โสภณพนิช กรรมการผู้จัดการใหญ่ ธนาคารกรุงเทพ จำกัด (มหาชน) หรือ BBL เปิดเผยว่า บริษัทคาดว่าแนวโน้มการปล่อยสินเชื่อในช่วงครึ่งปีหลังยังคงขยายตัวได้ดีและต่อเนื่องไปถึงปี 60 เป็นผลจากจากนโยบายภาครัฐหนุนทำให้เศรษฐกิจมีเสถียรภาพมากขึ้น โดยปีนี้ยังคงเป้าหมายสินเชื่อโต 3-5%  ซึ่งเป็นการเติบโตในทุกๆ กลุ่มไม่ว่าจะเป็นสินเชื่อธุรกิจรายใหญ่ SMEs และรายย่อย ภายใต้คาดการณ์อัตราการขยายตัวของเศรษฐกิจไทย (GDP) ทั้งปีที่ 3%
ด้านสินเชื่อที่ไม่ก่อให้เกิดรายได้ (NPL) นั้น ยังอยู่ในระดับที่ธนาคารควบคุมดูแลได้ และคาดว่าจะไม่ส่งผลกระทบต่อการตั้ง สำรองฯ ของธนาคาร ซึ่งปัจจุบันถือว่ามีเงินกองทุนที่แข็งแกร่งและสูงสุดในระบบธนาคารพาณิชย์
“ปีนี้เรายังมั่นใจว่าสินเชื่อจะเติบโตได้ตามเป้าหมาย โดยในช่วงครึ่งปีหลังแนวโน้มเศรษฐกิจไทยจะยังคงเติบโตได้อย่างต่อเนื่องและมีสถียรภาพไปจนถึงปีหน้า ด้วยการดำเนินนโยบายเศรษฐกิจ และการลงทุนของภาครัฐ ในส่วนของการตั้งสำรองเองเราก็ยังมีต่อเนื่องเรื่อย ๆไม่ได้มีพิเศษอะไร เพราะปัจจุบันมองว่าอยู่ในระดับที่ควบคุมดูแลได้ และถือว่ามีเงินกองทุนที่แข็งแกร่ง”นายชาติศิริ กล่าว